REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj 06-2/270-21

25. jun 2021. godine

B e o g r a d

**ZAPISNIK**

 **DEVETE SEDNICE ODBORA ZA OBRAZOVANjE, NAUKU,**

**TEHNOLOŠKI RAZVOJ I INFORMATIČKO DRUŠTVO,**

**ODRŽANE 23. JUNA 2021. GODINE**

 Sednica je počela u 09.00 časova.

 Sednicom je predsedavao dr Muamer Zukorlić, predsednik Odbora.

 Sednici su prisustvovali članovi Odbora: prof. dr Marko Atlagić, Milica Dačić, Nevena Đurić, Nataša Jovanović, doc. dr Mihailo Jokić, Nandor Kiš, Vladica Maričić, Milijana Sakić, Goran Spasojević i Samira Ćosović.

 Sednici su prisustvovali i zamenici članova Odbora: Biljana Jakovljević i Marina Raguš.

 Sednici nisu prisustvovali Miloš Banđur, Bratislav Jugović, Života Starčević i prof. dr Ljubiša Stojmirović, kao ni njihovi zamenici.

 Sednici su, na poziv predsednika Odbora prisustvovali i predstavnici Ministarstva prosvete, nauke i tehnološkog razvoja: Branko Ružić, ministar; prof. dr Marijana Dukić, državni sekretar i Bojan Tubić, pomoćnik ministra.

 Predsednik Odbora dr Muamer Zukorlić, na početku sednice je konstatovao da postoji kvorum za rad Odbora na Devetoj sednici odbora jer je sednici prisustvovalo ukupno 12 članova i zamenika članova Odbora, od kojih 11 sa pravom glasa i odlučivanja.

 Predsednik Odbora je predložio sledeći dnevni red:

1. Razmatranje Predloga zakona o studentskom organizovanju, u načelu, koji je podnela Vlada (05 Broj: 011-5223/2021);
2. Razmatranje Predloga zakona o izmenama i dopunama Zakona o visokom obrazovanju, u načelu koji je podnela Vlada (05 Broj: 011-5221/2021).

 Nakon predlaganja Dnevnog reda, za reč se javila narodna poslanica Marina Raguš i predložila da se dnevni red dopuni unošenjem treće tačke dnevnog reda. Predlog Marine Raguš je bio da se pod tačkom 3. Dnevnog reda razmatra organizacija javnog slušanja Odbora na temu: „Digitalizacija u Srbiji: otvoreni podaci i njihova upotreba“.Takođe, nakon Marine Raguš, za reč se javio sa predlogom za izmenu i dopunu dnevnog reda narodni poslanik Goran Spasojević, da se pod tačkom razno razmatra predlog Pododbora za omladinu i sport, u vezi organizacije poseta delegacija Pododbora kancelarijama za mlade na teritoriji Republike Srbije.

 Predsednik Odbora dr Muamer Zukorlić je prihvatio predlog za izmenu i dopunu Dnevnog reda narodnog poslanika Marine Raguš i predložio da se inicijativa za izmenu dnevnog reda narodnog poslanika Gorana Spasojevića dodatno obrazloži u budućem periodu zbog mogućih dodatnih finansijskih troškova i obavljanja potrebnih konsultacija sa sekretarijatom Narodne skupštine. Predsednik Odbora dr Muamer Zukorlić je naložio sekretaru Odbora da izradi izveštaj o mogućnostima za realizaciju predloga narodnog poslanika Gorana Spasojevića. Narodni poslanik Marina Raguš je podržala stav predsednika Odbora i objasnila da Pododbor za digitalizaciju i informatičko društvo ima finansijsku podršku UNDP-a te da je problem finansiranja ozbiljan i da je potrebno obaviti konsultacije sa UNDP o mogućnostima finansiranja predloga narodnog poslanika Gorana Spasojevića.

 Predsednik Odbora je Predlog za izmenu i dopunu dnevnog reda predložio za glasanje narodnim poslanicima – članovima i zamenicima članova Odbora. Za prihvatanje Predloga za izmenu i dopunu dnevnog reda glasalo je 11 narodnih poslanika, nije bilo glasova protiv i uzdržanih. Odbor je jednoglasno usvojio sledeći:

**D n e v n i r e d:**

1. Razmatranje Predloga zakona o studentskom organizovanju, u načelu, koji je podnela Vlada (05 Broj: 011-5223/2021);
2. Razmatranje Predloga zakona o izmenama i dopunama Zakona o visokom obrazovanju, u načelu koji je podnela Vlada (05 Broj: 011-5221/2021);
3. Organizacija javnog slušanja Odbora za obrazovanje, nauku, tehnološki razvoj i informatičko društvo na temu : „Digitalizacija u Srbiji: otvoreni podaci i njihova upotreba“.

 Predsednik Odbora dr Muamer Zukorlić je predložio spajanje prve i druge tačke dnevnog reda i Odbor je prihvatio ovo spajanje tačaka, bez glasanja. Naglasio je da se radi o dva važna zakona na kojima je temeljno radilo resorno ministarstvo.

 PRVA I DRUGA TAČKA DNEVNOG REDA: **Razmatranje Predloga zakona o studentskom organizovanju, u načelu, koji je podnela Vlada (05 Broj: 011-5223/2021) i razmatranje Predloga zakona o izmenama i dopunama Zakona o visokom obrazovanju, u načelu koji je podnela Vlada (05 Broj: 011-5221/2021)**

 Ministar Branko Ružić je naglasio da se radi o dva značajna zakona, da se Ministarstvo posvetilo unapređenju svih segmenata obrazovanja, posebno visokog obrazovanja. Predlog zakona o studentskom organizovanju je bio ranije pripremljen, Ministarstvo je uradilo finalno nijansiranje i dostavilo ga u redovnu skupštinsku proceduru. Naglasio je da je studentsko organizovanje uvek bilo inkorporirano u Zakon o visokom obrazovanju, definisan je status studenata, dihotomija između oblika studentskog organizovanja: predstavničkih tela i organizacija, kako se formiraju i šta je njihova uloga.

 Ministar je istakao da je Predlog Zakona o visokom obrazovanju bitan jer je namera bila da se izmenama i dopunama Zakona odnosi na usklađivanje sa preporukama akreditacionih tela u evropskoj asocijaciji. To je glavni stub izmena i dopuna.

Naglasio je da je o predlogu sprovedena javna rasprava, svi bitni faktori su uzeli učešće i sprovedena je on line raspava u vanrednim okolnostima i tokom nje je bilo konstruktivnih predloga.

 Druga bitna tačka, naglasio je ministar, koja unapređuje i definiše okvir teološkog obrazovanja u RS i objasnio da je Ministarstvo došlo do održivog predloga da unapredi ovaj segment obrazovanja.

 Takođe, Predlog zakona, kako je ministar Branko Ružić ocenio sadrži i pitanja koja se odnose na bitni reformski iskorak koji se tiče uvođenja državne mature. Ceo proces se sprovodi u saradnji sa Evropskom unijom. Ona ima sertifikacioni i verifikacioni deo koji ne može da se uvede bez visokoškolskih ustanova. Ministar je naglasio da takođe važno da se studenti koji su započeli studije po propisima do septembra 2005. godine produžavaju za još jednu godinu svoje studiranje.

 Ministar je naglasio da je najznačajnija tema akreditacionog tela i pohvalio Radnu grupu koja je radila izmene dopune i zakona.

 Predsednik Odbora je stavio na diskusiju obe tačke dnevnog reda.

 Prvi se za reč na sednici Odbora javio Mihailo Jokić, narodni poslanik. On je stavio primedbe na član 93. Predloga zakona, koji se tiče izbora u organe visokoškolske ustavio. Jokić je naveo da član 93. ne bi trebao da bude deo Predloga zakona. Druga primedba se odnosila na član 11. tačka 1. koja se odnosi na tzv. „istaknute profesore“ i otvorio pitanje kriterijuma za izbor istaknutih profesora. Treća primedba se tiče Nacionalnog tela za akreditaciju i obezbeđenje kvaliteta u visokom obrazovanju. Narodni poslanik je predložio reč „provera“ umesto reči „obezbeđenje“.

 Reč je zatim dobio Vladica Maričić, narodni poslanik, koji je izrazio zadovoljstvo zbog Predloga zakona o studentskom ogranizovanju, pre svega zbog činjenice da nikada u poslednjih dvadeset godina nije donet. Naglasio je da studenti traže da se ovakav zakon usvoji i da do sada nije postojala zakonska potpora izuzev u dva člana Zakona o visokom obrazovanju. Do sada su mnoge studentske organizacije političke delovale u društvu a nije bilo doprinosa razvoju visokog obrazovanja. Vladica Maričić je primetio u članu 12. stav 11. koji ukazuje na stav 9. prethodnog člana greškom umesto da ukazuje na stav 8. istog člana. Upozorio je da je potrebno da prestanu važe odredbe člana 65. stavovi 2. i 3 koji se tiču učešća studenata u stručnim organima. Naglasio je da bi u primeni moglo da bude određenih problema u oblasti studentskog organizovanja, kao i da bi trebalo preduprediti naknadna tumačenja lica u visokoškolskim ustanovama. Takođe, poslanik je naglasio da postoje problemi u nesaglasnosti Zakona o studentskom i učeničkom standardu i Predloga zakona o studentskom organizovanju, posebno u delu koji se odnosi na finansiranje tzv. udruženja studenata. Poslanik Maričić je takođe izrazio interes za izmenu predmeta definisanja zakona i za uvođenje učešća studenata u studentskim organizacijama i studentskim predstavničkim telima.

 Nataša Jovanović, narodni poslanik je izrazila zadovoljstvo zbog podnošenja Predloga o izmenama i dopunama Zakona o visokog obrazovanja. Smatra da je važna izmena, da se definiše Nacionalno akreditaciono telo. Postavila je pitanje da li obrazovanje tela predstavlja polaznu osnovu za kasnije rangiranje fakulteta u našoj zemlji i uvođenje reda u ovoj oblasti.

 Posle Nataše Jovanović za reč se javila Marina Raguš. Narodni poslanik Marina Raguš je postavila pitanje vremenskog limitiranja produžavanja procesa obrazovanja lica koja su upisala fakultete po propisima do 2005. godine i pitala zašto se svake godine to produžava umesto da se omogući građanima da studiraju koliko žele. Naglasila je da se bolonjski proces zasniva na sakupljanju bodova i da je ta tema vrlo bitna. Apelovala je na Ministarstvo da se građanima omogući da završe studije kad god žele jer imaju pravo po Ustavu na obrazovanje. Time se stvara histerična situacija, nezadovoljstvo studenata i problemi koji se tiču stimulacije obrazovanja. Upozorila je da je atmosfera među studentima jako loša o pitanju o kome ona govori, i da treba apelovati da se član 48. Predloga zakona koriguje.

 Marko Atlagić, zamenik predsednika Odbora je predložio da se usvoje predloženi zakoni i naglasio da postoji sukob koji se tiče pedagogije. Napomenuo je da je potrebno da se stimulišu studenti i da je rasprava potrebna i na sednicama odbora i u samom Ministarstvu.

 Za reč se javio ministar Branko Ružić. Naveo je da su predlozi konstruktivni i da će državna sekretarka izneti predloge. Odgovorio je na predlog Marine Raguš i Marka Atlagića, i postavio pitanje pedagoškog odgovora i impulsa za studente. Ministar se složio da postoji argumentacija za i protiv predloga Marine Raguš. Odgovarajući na izneto mišljenje poslanika Jokića napomenuo je da zakonodavna regulativa treba da bude refleksija realnosti. Ministar je napomenuo da nije intencija da se upravlja i rukovodi ustanovom već da se produženje radnog odnosa tiče kvaliteta nastave i mentorstva. Ministar je naveo da misli da u tom segmentu neće biti problema u primeni tog člana Predloga zakona o visokom obrazovanju. Zamolio je Marijanu Dukić Mijatović da odgovori na pitanje poslanika Maričića.

 Marijana Dukić Mijatović, državna sekretarka je najpre odgovorila poslaniku Jokiću. Navela je da autentično tumačenje doneto i da je akcenat na nastavi i na mentorstvu. Cilj je da se razluči zašto produžavati radni odnos. Ministarstvo je posle donošenja autentičnog tumačenja krenulo u primenu i postojali su veliki otpori jer se tumačenje mora poštovati. Postoji problem i sa međunarodnom zajednicom jer se treba držati kursa koji omogućava pravnu sigurnost. Istaknuti profesori se ocenjuju prema indeksu kompetentnosti, prema citiranosti i broju naučnih, pedagoških i projektnih rezultata i sasvim je sigurno da će najbolji kandidati proći. U vezi Nacionalnog akreditacionog tela, cilj je bio da bude formulacija „obezbeđenje kvaliteta“, a ne samo provera, i cilj je da se dođe do željenog kvaliteta kroz razvoj, sinergiju, komunikacije i slično. Agencije rade na tom principu, Ministarstvo će imati Komisiju za akreditaciju i Žalbenu komisiju u okviru jedne agencije. Kada je reč o predlogu poslanika Maričića, državna sekretarka je napomenula da je leks specijalis rešenje i da ima restriktivno delovanje. Ocenila je da je predlog poslanika Maričića pitanje pravne redakcije teksta. ENKVA, prema Strategiji razvoja obrazovanja do 2030. godine, treba da omogući da se stvori okvir za primenu Zakona i strategije. Tržište diploma treba da obezbedi okvir za kasnije rangiranje univerziteta jer se uvodi jedinstveni obrazovni broj. Tržište diploma će pokazati gde diplomci započinju svoje karijere a vidimo da se brojni ljudi zapošljavaju u javnom sektoru. Državna sekretarka je napomenula da Ministarstvo ima dobru saradnju sa KONUS-om i postoji tendencija da se rok obrazovanja oroči na broj godina (pet godina). Studenti treba da se opredele koji vid obrazovanja žele: redovni, rad uz studije i slično. Napomenula je da postoji mobilnost i da je potrebna veća umreženost. Ustavna prava, prema rečima državne sekretarke nisu ukinuta i studenti mogu da nastave da studiraju po starom programu.

Predsednik Odbora je naglasio da se u dogledno vreme napravi javno slušanje na iznete teme, a pre svega na temu produžavanja ranije zapčetog obrazovanja i pitanja koja su pokrenuta u vezi sa ovom temom. Predsednik Odbora je napomenuo da je potrebno da predstavnici Ministarsva pogledaju tehničke sugestije i potencirao da, kada je reč o produžavanju radnog odnosa i pravima učešća u organima upravljanja, da Odbor treba da bude na stanovištu koja su ranije zauzeta. Naglasio je da se time obesmišljava autoritet i kredibilitet parlamenta, i da ovde nisu promenjene okolnosti i iako imamo većinu, napomenuo je, mi ne smemo da menjamo ranije donete odluke i tumačenja.

 Predsednik Odbora je predložio glasanje o oba Predloga Zakona.

 Za prihvatanje Predloga zakona po tački jedan glasalo je 12 poslanika, u načelu.

 Za prihvatanje Predloga zakona po tački dva, glasalo je 12 poslanika, u načelu.

TREĆA TAČKA DNEVNOG REDA**: Organizacija javnog slušanja Odbora za obrazovanje, nauku, tehnološki razvoj i informatičko društvo na temu : „Digitalizacija u Srbiji: otvoreni podaci i njihova upotreba“**

 Narodni poslanik Marina Raguš, predsednica Pododbora za digitalizaciju i informatičko društvo obavestila je Odbor i prisutne članove i zamenike članova Odbora da je pre sednice Odbora održana sednica Pododbora i da je predloženo da se u okviru saradnje sa UNDP i Kancelarijom za elektronsku upravu i informacione tehnologije održi javno slušanje Odbora na temu „Digitalizacija u Srbiji: otvoreni podaci“. Napomenula je da se predlaže odboru da donese Odluku o organizaciji javnog slušanja 9. juna 2021. godine u Domu Narodne skupštine. Predsednik Odbora dr Muamer Zukorlić je nakon obaveštenja i objašnjenja stavio na glasanje Predlog Odluke o organizaciji javnog slušanja.

 Za prihvatanje Odluke o organizaciji javnog slušanja glasalo je 12 poslanika.

 Sednica je završena u 09.50 časova.

 Sednica je tonski snimana.

 SEKRETAR ZAMENIK

 PREDSEDNIKA ODBORA

Dragan Luković prof. dr Marko Atlagić